b'\n_START_ARTICLE_\nSoules-konspirasjonen\n_START_PARAGRAPH_\nSoules-konspirasjonen var et fors\xc3\xb8k p\xc3\xa5 statskupp i Skottland av tilhengere av Balliol-fraksjonen i 1320 som ble sl\xc3\xa5tt ned av kong Robert I av Skottland.\n_START_SECTION_\nBakgrunn\n_START_PARAGRAPH_\nP\xc3\xa5 grunn av seieren over England i slaget ved Bannockburn i 1314 og at engelskmennene ble jaget ut av Berwick-upon-Tweed i 1318 og til s\xc3\xb8r til skotske grensen, fikk kong Robert I av Skottland stor oppslutning hos folk flest og det samlet Skottland for f\xc3\xb8rste gang siden kong Alexander III av Skottland d\xc3\xb8de. Men det betydde ikke at alle vanskeligheter var over. Den hellige stol ans\xc3\xa5 at skotsk krigf\xc3\xb8ring over grensen var et brudd p\xc3\xa5 den v\xc3\xa5penhvilen som de selv hadde forhandlet fram. Pave Johannes XXII bannlyste \xc3\xb8yeblikkelig Robert Bruce og tre av hans biskoper, en bannlysning som ble gjentatt i 1319 og 1320. Paven gjorde det ikke for religi\xc3\xb8se grunner, men kun for politiske. Sett fra Den hellige stol var Bruce en \xc2\xabmorder som hadde beg\xc3\xa5tt helligbr\xc3\xb8de\xc2\xbb og hensikten var bryte det skotske folkets lojalitet til kongen og oppmuntre hans fiender._NEWLINE_I \xc3\xa5rene etter Bannochburn konspirerte tilhengerne av John Balliols s\xc3\xb8nn Edward for \xc3\xa5 avsette Bruce og innsette Edward Balliol som den \xc2\xabrettmessige\xc2\xbb konge. Spesielt i Robert Bruce eget omr\xc3\xa5de i s\xc3\xb8rvestlige Skottland i Galloway, Dumfries og Ayrshire, og i deler av Argyll hadde misn\xc3\xb8yen sine tilhengere. Det var en misn\xc3\xb8yde som England \xc3\xb8nsket \xc3\xa5 kultivere.\n_START_SECTION_\nKonspirasjonen\n_START_PARAGRAPH_\nEn del av adelen, spesielt de som st\xc3\xb8ttet Balliol-fraksjonen, var fortsatt misforn\xc3\xb8yde. I de to \xc3\xa5rene mellom 1218 og 1320 konspirerte fraksjonen et statskupp. Den var ledet av gruppe landeiere som telte William Soules, Sir Roger Mowbray, Sir David Brechin og Angnes, grevinne av Strathearn, som igjen ble st\xc3\xb8ttet av noen mindre betydningsfulle riddere og v\xc3\xa6pnere som inkluderte John Logie, Patrick Graham, Eustace Maxwell, Walter Barclay, Gilbert Malherbie, Richard Broun, Hamelin de Troup og Eustace Rattray. Mange av disse var en betydelig trussel som hver kunne samle opptil hundre v\xc3\xa6pnede menn._NEWLINE_William Soules st\xc3\xb8ttet Balliol-saken til tross for at Nicholas de Soules var en av de 13 konkurrentene som la krav p\xc3\xa5 den skotske tronen i 1291. Se Konkurrentene til den skotske trone.\n_START_SECTION_\nAvsl\xc3\xb8rt\n_START_PARAGRAPH_\nFors\xc3\xb8ket p\xc3\xa5 statskupp ble avsl\xc3\xb8rt f\xc3\xb8r det ble utf\xc3\xb8rt. Hvordan er fortsatt noe uklart. Muligens var det en forr\xc3\xa6der blant Balliol-fraksjonen ved navn Murdoch av Monteith. Noen historikere har pekt p\xc3\xa5 konspirasjonen ble snappet opp i Frankrike av jarlen av March som var med i den skotske delegasjonen p\xc3\xa5 veg til Avignon for \xc3\xa5 overrekke den ber\xc3\xb8mte Arbroath-deklarasjonen. Uansett avbr\xc3\xb8t jarlen av March reisen og skynde seg i all hast tilbake til Skottland._NEWLINE_Da Robert Bruce fikk vite om konspirasjonen reagerte han med den hurtigheten som var karakteristisk for ham og fikk h\xc3\xa6ren til \xc3\xa5 ringe inn og fengsle konspirat\xc3\xb8rene. Noen greide \xc3\xa5 flykte til England, men de fleste ble dratt i jern til den dav\xc3\xa6rende hovedstaden Scone for \xc3\xa5 m\xc3\xb8te kongens vrede._NEWLINE_De ble anklaget for forr\xc3\xa6deri i august 1320. Seks av de anklagede hadde faktisk underskrevet Arbroath-deklarasjonen, men det var Robert Bruces pragmatisme som fikk ham til \xc3\xa5 v\xc3\xa6re mindre hardhendt enn forventet. Bruce kalkulerte sannsynligvis med at Balliol fortsatt ville ha tilhengere over hele landet og at massehenrettelse og store represalier kunne utl\xc3\xb8se en borgerkrig som b\xc3\xa5de England og Den hellige stol ville profittere p\xc3\xa5.'